钦定古今图书集成/明伦汇编/官常典/第081卷 > 颍川悼王鉴
## 钦定古今图书集成/明伦汇编/官常典/第081卷 > 颍川悼王鉴

按《魏书河南王传》：“河南王曜长子颍川成王提，提长
子简王平原。平原长子和为沙门，舍其子显，以爵让
其次弟鉴，鉴固辞。诏许鉴身终之后，令显袭爵，鉴乃
受之。鉴字绍达，少有父风，颇览书传，沉重少言，宽和
好士。拜通直散骑常侍，寻加冠军将军，守河南尹。车
驾南伐，以鉴为平南将军。还除左卫将军，出为征虏”
将军、齐州刺史。时革变之始，百度维新，鉴上书，上遵
高祖之旨，下采齐之旧风，轨制粲然，皆合规矩。高祖
览其所上，嗟美者久之，顾谓侍臣曰：“诸州刺史皆能
如此，变风易俗，更有何难？”下诏褒美，班之天下，一如
鉴所上。齐人爱咏，咸曰“耳目更新。”高祖崩后，和罢沙
门归俗，弃其妻子，纳一寡妇曹氏为妻。曹氏年齿已
长，携男女五人，随鉴至历城，干乱政事。和与曹及五
子七处受纳，鉴皆顺其意，言无不从。于是狱以贿成，
取受狼籍，齐人苦之，鉴治名大损。世宗初，以本将军
转徐州刺史。属徐、兖大水，民多饥馑，鉴表加赈恤，民
赖以济。先是，京兆王愉为徐州，王既年少，长史卢渊
宽以驭下，郡县多不奉法。鉴表曰：“梁郡太守程灵虬，
惟酒是耽，贪财为事，虐政残民，寇盗并起，黩音悖响，
盈于道路，部境呼嗟，佥焉怨酷。梁郡密迩伪畿，丑声
易布，非直有点清风，臣恐取嗤荒远。请免所居官，以
明刑宪。”诏免灵虬郡，征还京师。于是徐境肃然。萧衍
角城戍主柴庆宗以城内附，鉴遣淮扬太守吴秦生
率兵千馀赴之。衍淮阴援军已来断路，秦生屡战破
之，乘胜而进，遂克角城。世宗诏鉴曰：“知摧角城，威谋
展称，良以欣然。此城襟带淮浒，川路冲要，自昔经算，
未能克之。蚁固积纪，每成边害。将军渊规潜运，妙略克宣，辟境克城，功著不日。据要扼喉，津径势阻，可谓
勋高三捷，朕甚嘉焉。守御诸宜，善以度量，矜慰之，使
寻当别遣。”年四十二薨，赠卫大将军、齐州刺史，王如
故，谥曰悼王。

按《北史河南王传》：“初，和聘乙氏公主女为妃，生子。显
薄之，以公主故，不得遣出。因忿，遂自落发为沙门。既
不幸其母乃舍显，以爵，让其次弟鉴，鉴固辞。公主以
其外孙不得袭爵，诉于孝文，诏鉴终之后，令显袭爵，
鉴乃受之。”